NOTA BIOGRÀFICA DELS AUTORS DELS ESTUDIS

Elena Ferran i Larraz: jurista, traductòloga, lingüista, intèrpret jurat, estudia el llenguatge del dret i la traducció jurídica des del funcionalisme, la pragmàtica i l’anàlisi del discurs. Té experiència professional com a advocada, traductora-intèrpret jurada, professora de llengua i traducció. En l’actualitat és professora lectora de la Universitat Rovira i Virgili en la secció de llengua i lingüística i la seva recerca tracta també del discurs de la premsa sobre temes legals i del discurs de la psicologia.

Esther Inmaculada Vázquez y del Árbol: intèrpret jurat d’anglès, és llicenciada i doctora en traducció i interpretació (UGR). Docent de Grau i Postgrau a les universitats de Granada, Castella-la Manxa, Múrcia, Autònoma de Madrid i Saint Louis. Professora visitant (beques Erasmus docents) a les universitats de Bolonya (Itàlia), Mons (Bèlgica) i Heriot-Watt (Edimburg).
Amb gairebé 20 anys d’experiència, exerceix com a professora titular d’Universitat a la Universitat Autònoma de Madrid en les especialitats de traducció jurídica-jurada-judicial i cientificotècnica, i coordinadora del Grau en Traducció i Interpretació (UAM). Membre actiu (des de 1997) del Grup d’Investigació Hum383 (Interlingüística) i de l’AIETI, ha publicat nombrosos articles i capítols i 13 llibres. Responsable del Projecte d’Investigació CCG10-UAM/HUM-5665, ha participat en múltiples congressos nacionals i internacionals.

Fernando Centenera Sánchez-Seco: llicenciat en dret i doctor en dret per la Universitat d’Alcalá. Professor de filosofia del dret a la Universitat d’Alcalá. Va realitzar la seva investigació doctoral sobre el dret de resistència en els escrits de Juan de Mariana (publicada a Dykinson, 2009). Actualment desenvolupa la seva línia d’investigació en l’àmbit de la teoria de la legislació i en qüestions de gènere. Sobretot això té treballs publicats en revistes científiques i un llibre (a Dykinson, 2010). Ha participat en diversos projectes d’investigació i ha realitzat estades a diversos països.

Jordi Cicres: doctor en lingüística aplicada (fonètica forense) i màster en lingüística forense per la Universitat Pompeu Fabra, i llicenciat en filologia catalana i en filologia hispànica per la Universitat de Girona. En l’actualitat és professor a la Universitat de Girona i investigador del Laboratori de Lingüística Forense, ForensicLab, de l’Institut Universitari de Lingüística Aplicada (IULA - Universitat Pompeu Fabra). El seu àmbit d’especialització és la fonètica forense (identificació de locutors i construcció de perfils lingüístics). Actua com a pèrit lingüista forense en casos civils i penals en l’àmbit de la lingüística forense i la determinació d’autoria.

Núria Gavaldà: doctora en comunicació lingüística i mediació multilingüe (especialització en fonètica forense) (Universitat Pompeu Fabra, 2013), màster en lingüística forense (UPF, 2012), màster en fonètica (University College London, 2007) i llicenciada en filologia anglesa (Universitat de Barcelona, 2006). És investigadora del Laboratori de Lingüística Forense (ForensicLab) de la Universitat Pompeu Fabra, on centra la seva recerca en l’anàlisi de la parla com a evidència lingüística i en la idiolectometria forense. Actua com a pèrit judicial lingüista en casos civils i penals de comparació forense de veu i textos escrits, i detecció de plagi. Ha publicat diversos articles i ha participat en congressos nacionals i internacionals en l’àmbit de la lingüística forense.

Joan Ridao i Martín: és doctor en ciència política i de l’administració i llicenciat en dret. Professor del Departament de Dret Constitucional i Ciència Política de la Universitat de Barcelona. També ha impartit docència a la Facultat de Dret, ESADE-URL, a la Facultat de Ciències Jurídiques de la Universitat Rovira i Virgili i als estudis de dret constitucional i ciència política a la Universitat Oberta de Catalunya. Acreditat com a professor ajudant doctor i com a professor lector de dret constitucional. Membre del Consell de Garanties Estatutàries de Catalunya.Membre del Grup de Recerca consolidat sobre estudis constitucionals i europeus i del projecte de recerca «La reforma constitucional del estado autonómico en la perspectiva del federalismo del siglo XXI» (MEC). Membre integrant dels projectes de recerca «Acuerdos coalicionales y formación de gobiernos en España, 1979-2011» (MEC). Membre de l’equip de l’Observatori de Coalicions i del grup de recerca sobre Governabilitat i coalicions (UB). Col·laborador del programa PARTNERS de l’Institut de Governança i Administració Pública d’ESADE. Ha participat en distints contractes d’investigació amb empreses i institucions acadèmiques. Autor de desenes de publicacions especialitzades, manuals acadèmics i altres obres divulgatives de caràcter científic i assagístic.

Natxo Sorolla: és sociòleg per la Universitat de Barcelona, investigador de la Xarxa CRUSCAT de l’Institut d’Estudis Catalans, professor de sociologia a la Universitat Rovira i Virgili, consultor a la Universitat Oberta de Catalunya i membre del Centre Universitari de Sociolingüística i Comunicació de la Universitat de Barcelona, en el si del qual realitza la seva recerca doctoral. La seva especialitat és la demolingüística i l’estudi de les pràctiques lingüístiques a partir de l’anàlisi de xarxes socials. Ha participat en el gran volum d’anàlisi de les enquestes sociolingüístiques de l’onada 2003/04, ha coordinat tècnicament els successius Informes sobre la situació de la llengua catalana des de l’any 2005 fins l’actualitat, i ha estat el responsable del capítol demolingüístic.